Úrad vlády SR                                                                 Na rokovanie vlády SR
Sekcia hospodárskej politiky                                                      dňa 7. 5. 2003
                                                                                                   k číslu: 3029/2003
                                                                                                   k bodu: 8

S t a n o v i s k o

k  Návrhu „Program štátnej pomoci rozvoja bytovej výstavby realizovanej formou poskytovania bankových záruk za úvery“ 

I.
Materiál iniciatívne predkladá minister výstavby a  regionálneho rozvoja. V materiáli sa predkladá návrh na schválenie programu štátnej pomoci rozvoja bytovej výstavby realizovanej formou poskytovania bankových záruk za úvery, ktorý bol v  spolupráci s  Úradom pre štátnu pomoc zosúladený s  Implementačnými pravidlami štátnej pomoci schválenými rozhodnutím Asociačnej rady č.6/2001 medzi Európskou úniou a Slovenskou republikou. Návrh upravuje pôvodný program, ktorý vláda SR schválila uznesením č.673 z 11.8.1999, do novej štruktúry a doplňuje                o definovanie právneho základu pre uplatňovanie tohto programu, o výpočet výšky štátnej pomoci a  o  upresnenie doby trvania programu do 31.12.2010. V návrhu zostali zachované základné princípy pôvodne schváleného programu, t.j. poskytovanie záruk za úvery pre novú bytovú výstavbu a  obnovu bytového fondu.

II.
Materiál bol predložený na štandardné medzirezortné pripomienkové konanie. Pripomienky, ktoré boli v  tomto konaní uplatnené, sú vysvetlené a  vo väčšine akceptované. Podľa predkladateľa materiál je predložený bez rozporov.

III.
Ministerstvo výstavby a regionálneho rozvoja SR (ďalej ministerstvo), ktoré je vyhlasovateľom uvedeného programu týmto návrhom realizuje nevyhnutnú úpravu pôvodného programu, v  rámci ktorého sa poskytuje štátna pomoc, na základe pravidiel, ktoré sa v tejto oblasti uplatňujú v Európskej únii.  V  súlade so  zákonom č.231/1999 Z.z. o  štátnej pomoci  v  znení neskorších predpisov  ide  o  nepriamu formu podpory.  Z  procedurálneho hľadiska k predloženému návrhu nemáme pripomienky.

Poznamenávame však, že v rámci rozpočtu pre finančné krytie programu (časť L., bod 2.) je uvedený objem finančných prostriedkov poskytnutý ministerstvom  pre rok 2002 a nie, ako by bolo opodstatnené, pre rok 2003 (tu je na mieste otázka účelnosti uvádzania finančného krytia na jeden rok pri programe vyhlásenom na 8 rokov). Ďalej možno tiež poznamenať, že sa nezhoduje termín, od ktorého  ministerstvo  program  vyhlasuje, t.j. od 1.1.2003  a  termín,  od ktorého Úrad pre štátnu pomoc súhlasil  s  účinnosťou programu  a  poskytovaním štátnej pomoci v  rámci tohto programu, t.j. od 1.2. 2003.

V návrhu uznesenia vlády SR odporúčame upraviť:

bod B.1. zverejniť vo Vestníku Ministerstva výstavby a regionálneho rozvoja                           a na internetovej stránke ministerstva  program schválený v časti A.                           tohto uznesenia. 

Materiál nebol predložený na posúdenie Porade ekonomických ministrov vlády SR.

Odporúčame, aby vláda o  prijatí navrhovaného uznesenia rozhodla s prihliadnutím na uvedené pripomienky.

Bratislava  30. 4. 2003